Hei, denne artikkelen er over ett år gammel og kan inneholde utdatert informasjon

(Dagbladet): Norsk-kurdiske Erol Can (28) ble drept av terroristkrigerne i Den Islamske staten (IS, også kjent som ISIL) i utkanten av den beleirede byen Kobane på grensen mellom Syria og Tyrkia natt til tirsdag. Han skal være den første fra Norge som faller i kamp mot IS.

Ifølge ABC Nyheter skal Can ha vært tilknyttet YPG-militsen. Ekstremistgruppa IS startet en offensiv mot Kobane i september. Det er nå to måneder siden USA startet bombingen mot IS i Syria og Irak.

Torsdag kveld holdt det kurdiske miljøet i Oslo minnestund for mannen de ser på som en martyr.

- Jeg vil minne ham som en helt og en martyr i kampen mot barbarisme. Jeg snakket med ham før han reiste. Han hadde et aktivt ønske om å delta i forsvaret av Kobane. Det respekterte vi, sier talsmann for Ungkurd Norge, Ciwan Maksut til Dagbladet.

Ifølge talsmannen døde Can etter at han ble skutt i bakhodet rundt klokka 04.00 mandag denne uka i utkanten av Kobane.

Oppfordrer ingen - Han var en person som satte andre kamerater foran seg selv. Han hadde ikke så mye interesse for materielle ting. Han tenkte mer på verdier som vennskap, tillit, respekt og forståelse. Det tror jeg gjorde det enklere for ham å reise fra livet han har - å forlate vår europeiske rosa boble, sier talsmannen.

Erol Can kom til Norge i 1996 - og har tilbrakt ungdomstiden og voksenlivet i Oslo. Ifølge talsmann Maksut var det ingen som hadde noe kontakt med Can etter at han dro til Syria i sommer.

- Vet du om andre som har dratt til Syria for å kjempe mot IS?

- Nei. Vi oppfordrer ingen til å reise. Det er opp til hver enkelt hva de vil gjøre, sier Maksut.



- Tror du det er mange fra det kurdiske miljøet som ønsker å dra?

- Ja, hvis det blir nødvendig så drar vi alle sammen, sier Ciwan Maksut.

- En modig person Både venner og familie møtte fram i lokalene til den kurdiske kulturforeningen i kveld.

Sinan Secci (27) er fetteren til Can - og de har kjent hverandre siden de var fem-seks år gamle.

- Han var en modig person. Både hjelpsom og følsom. Han var en god venn, sier Sinan Secci til Dagbladet.

- Dette er veldig trist. Ubeskrivelig. Vi hører nesten hver dag om at noen blir martyrer. Det er annerledes når det er noen en kjenner. Han ga sitt liv.

- Jeg er stolt over det han har gjort, sier fetteren.

- Har du tenkt på å reise selv? - Ja, selvfølgelig. Når tida kommer, så reiser vi uten å tenke, forteller Secci.

DREPT : Erol Can var opprinnelig kurder født i Tyrkia. Han kom til Oslo i 1996. Her fra hjemlandet. Foto: Privat Vis mer

Han mener IS er noe helt annet enn det kurderne har kjempet mot tidligere.

- Denne gangen er det enda verre. Motstanderne er ikke mennesker. De kidnapper og voldtar våre kvinner. Vi har opplevd mange massakre. Men denne gangen er det annerledes, sier 27-årigen.

- Jeg er stolt En av Cans beste venner, Nurdan Algynerhan, holdt en følelsesladd minnetale foran de drøyt 100 frammøtte.

- Det var veldig sterkt å være her på denne minnestunden. Men samtidig var det ærefullt. Jeg er stolt. Jeg har kjent ham i 10 år. Jeg har mange minner. Vi jobbet sammen i Kurdernes kulturforening - og var med i ungdomskomiteen. Han var min «lillebror» og min venn, sier hun til Dagbladet.

- Han var aldri i tvil om at han skulle dra. Det var det riktige for ham. Det han ønsket. Erol har alltid hatt tankene sine hos geriljaen som kjemper i Kurdistan. Og har alltid ønsket å være med dem. Å være med i frihetsbevegelsen. Han har snakket om å dra nesten så lenge jeg har kjent ham, sier Algynerhan.